Občina Kamnik na podlagi 6. člena Pravilnika o dodeljevanju finančnih sredstev iz občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v gospodinjstvih na območju občine Kamnik (Ur. list RS, št. 68/2003, 34/2004 in 31/2008) objavlja

SKLEP O RAZPISU

za dodelitev sredstev občinskega proračuna za spodbujanje izvajanja ukrepov učinkovite rabe energije in izrabe obnovljivih virov energije v letu 2014

1. Namen razpisa:

Občina Kamnik v letu 2014 v obliki nepovratnih sredstev finančno spodbuja izvedbo investicijskih ukrepov za izrabo obnovljivih virov energije ter vgradnjo energijsko učinkovitih kotlov in toplotne izolacije fasade v gospodinjstvih. Nepovratna sredstva se bodo dodeljevala za naslednje ukrepe:

1. vgradnja solarnih sistemov za ogrevanje sanitarne vode in podporo ogrevanju,
2. vgradnja specialnih kurilnih naprav za centralno ogrevanje na lesno biomaso,
3. vgradnja toplotne izolacije fasade starejših eno ali dvostanovanjskih stavb.
4. Višina razpisanih sredstev: 35.000,00 EUR.
5. Upravičenci:

Za pridobitev sredstev lahko zaprosijo občani, ki imajo stalno prebivališče v občini Kamnik in:

* so lastniki oziroma solastniki stanovanjskih objektov,
* so najemniki stanovanjskih objektov, ki imajo z lastnikom objekta sklenjeno dolgoročno najemno pogodbo o sovlaganjih v objekt ali ustrezno soglasje lastnika stanovanjskega objekta k izvedbi predvidenih ukrepov oziroma investicije v sisteme za izrabo obnovljivih virov energije.

1. Pogoji za pridobitev sredstev:

* Objekti, na katerih se izvajajo posegi iz 1. točke, morajo biti locirani na območju občine Kamnik in namenjeni stanovanjski rabi*.*
* Objekti morajo biti zgrajeni v skladu z veljavnim dovoljenjem za gradnjo.
* Investicija ne sme biti začeta pred 1. januarjem 2013, končana pa mora biti po 25. septembru 2013 (dokazilo je datum izdanega računa).
* Sredstva se ne bodo dodeljevala za obnovo obstoječih naprav.
* Sredstva se bodo dodeljevala le za vgrajeno opremo in sisteme, ki so na seznamu, ki je objavljen na spletni strani www.ekosklad.si v rubriki Razpisi/Javni poziv 24SUB-OB14/Ustrezna oprema in podatki.

1. Vloga za dodelitev sredstev:

Vloga mora biti oddana na predpisanem obrazcu, ki je sestavni del razpisne dokumentacije. Izpolnjena mora biti v skladu z navodili v razpisni dokumentaciji, priložena ji morajo biti vsa zahtevana dokazila. Na računu mora biti posebej navedena cena naprav in posebej stroški vgradnje naprav.

Vlogo mora prosilec v zaprti ovojnici oddati v sprejemno-informacijski pisarni Občine Kamnik ali poslati po pošti. V eni ovojnici je lahko samo ena vloga. Na desni strani ovojnice mora biti napisan naslov: Občina Kamnik, Glavni trg 24, 1240 Kamnik. V levem spodnjem kotu ovojnice mora biti pripis "Vloga URE - Ne odpiraj!". V levem zgornjem kotu ovojnice mora biti naveden polni naslov prosilca.

Neustrezno dostavljene ali nepopolno oz. nepravilno označene vloge ne bodo obravnavane in bodo vrnjene vlagateljem.

Ob vložitvi vloge v sprejemno-informacijski pisarni Občine Kamnik so prosilci dolžni plačati upravno takso v višini 4,54 € za vlogo, v skladu s tarifno številko 1 taksne tarife Zakona o upravnih taksah (ZUT-UPB5) (Ur. list RS, št. 106/2010). V kolikor prosilec vlogo pošlje po pošti, mora vlogi priložiti potrdilo o plačilu upravne takse v višini 4,54 €. V primeru plačila na transakcijski račun, se taksa nakaže na račun št. 01243-4430309140 (UPR. TAKSE IZ UPRAV. DEJANJ-OBČ.), sklic 11 75426 – 7111002, koda namena: OTHR.

Rok za predložitev vlog je 24. 9. 2014. Obravnavane bodo vloge, ki bodo na Občino Kamnik prispele do datuma za predložitev do 12. ure. Nepovratna sredstva se bodo dodeljevala do porabe sredstev po zaporedju predloženih popolnih vlog.

1. Merila in postopek za dodelitev sredstev:

Višina nepovratnih sredstev za posamezen ukrep je naslednja:

1. vgradnja solarnih sistemov za ogrevanje sanitarne vode in podporo ogrevanju: največ 120,00 €/m2 efektivne površine sprejemnika, vendar največ za 12,00 m2 sprejemnikov sončne energije,
2. vgradnja specialnih kurilnih naprav za centralno ogrevanje na lesno biomaso: do 20% cene kurilne naprave, vendar največ 1.800,00 €. Kurilne naprave morajo imeti naslednje tehnične karakteristike:
   * nominalni izkoristek mora biti večji ali enak 90%,
   * vrednost emisij celotnega prahu mora biti manjša od 50 mg/m3, vrednost emisij ogljikovega monoksida pa manjša od 750 mg/m3(emisije določene pri normni temperaturi 273 K in tlaku 101,3 kPa ter računski vsebnosti kisika 13 % v suhih dimnih plinih)

* kurilne naprave z ročnim polnjenjem goriva (polena) morajo imeti prigrajen vodni toplotni zbiralnik s prostornino najmanj 55 l/ kW nazivne toplotne moči naprave,
  + kurilne naprave z avtomatskim polnjenjem goriva (peleti, sekanci) morajo imeti prigrajen vodni toplotni zbiralnik s prostornino najmanj 20 l/kW nazivne toplotne moči naprave,
  + kurilnim napravam z avtomatskim polnjenjem goriva - peleti, ki imajo možnost regulacije moči in če kurilna naprava dosega vrednosti emisij snovi v zrak skladno z zahtevami tega razpisa tudi pri najmanjši nastavljivi moči kurilne naprave, določeni po standardu SIST EN 303-5, ni potrebno prigraditi vodnega toplotnega zbiralnika.

Gorilniki na pelete, ki so prigrajeni obstoječim kurilnim napravam na kurilno olje oz. trdna goriva starejše izvedbe, niso predmet tega razpisa oz. ne spadajo med ukrepe, za katere se bodo po tem razpisu dodeljevala nepovratna sredstva.

1. vgradnja toplotne izolacije fasade starejših eno ali dvostanovanjskih stavb: do 10% stroškov nakupa toplotne izolacije fasade (brez cokla), vendar ne več kot 5,00 €/m2 za največ 200 m2 toplotne izolacije fasade (brez cokla) enostanovanjske stavbe in za največ 150 m2 toplotne izolacije fasade (brez cokla) na posamezno stanovanje pri dvostanovanjski stavbi. Toplotna izolacija mora ustrezati naslednjim zahtevam:
   * debelina vgrajene toplotne izolacije (d) mora biti najmanj 15 cm,
   * toplotna prevodnost toplotne izolacije (λ) mora biti manjša ali enaka 0,045 W/mK,
   * debelina toplotne izolacije fasadnega sistema je lahko tudi manjša, če je izkazano razmerje λ/d ≤ 0,30W/m2K,
   * razmerje λ/d ≤ 0,30W/m2K mora biti izkazano tudi v primeru fasadnih sistemov s toplotno izolacijo iz naravnih materialov, ne glede na vrednost toplotne prevodnosti (λ).

V primeru, da je na stavbi že vgrajen fasadni sistem s toplotno izolacijo, katere toplotna prevodnost znaša največ 0,045 W/mK, lahko vlagatelj po tem razpisu pridobi nepovratna sredstva za vgrajeno dodatno toplotno izolacijo v razliki do najmanj 15 cm izolacijskega materiala. Predložiti mora fotografije, posnete z merilnim trakom, iz katerih bo jasno razvidna debelina že vgrajenega izolacijskega materiala.

Pogoji za vgradnjo toplotne izolacije fasade morajo biti izpolnjeni na vseh straneh fasade stavbe, v nasprotnem primeru ne bodo dodeljena nepovratna sredstva po tem razpisu.

Odobrena sredstva bodo nakazana na račun prosilca.

Po odpiranju prejetih vlog bo komisija, ki jo imenuje župan, vloge obravnavala in pripravila predlog za dodelitev sredstev.

Sklep o dodelitvi sredstev bo izdala občinska uprava in ga posredovala prosilcem najkasneje v 45 dneh po zaključku razpisnega roka.

Dopolnitev vloge bo prosilcem omogočena samo enkrat. Vsaka nepopolna ali neustrezno dopolnjena vloga bo zavrnjena.

Dokumentacija, poslana z vlogo, se prosilcem ne bo vračala.

1. V razpisni dokumentaciji so navedena podrobnejša pojasnila o pogojih in merilih za dodelitev sredstev ter o izpolnjevanju vloge.

Razpisno dokumentacijo prosilci lahko dobijo v sprejemno-informacijski pisarni Občine Kamnik (soba št. 1 v pritličju). Objavljena bo tudi na spletni strani Občine Kamnik: www.kamnik.si rubriki »javna naročila in razpisi«.

Prosilci lahko dobijo dodatne informacije o razpisu na Občini Kamnik (Mihela Veternik, soba št. 59, tel. št. 8318-248, e-pošta: mihaela.veternik@kamnik.si).

MARJAN ŠAREC

ŽUPAN

OBČINE KAMNIK